Okresná prokuratúra Košice I 
Mojmírova 5, 041 47 Košice 1

Sp. zn. : 3 Pv 606/14/8802	Košice I, 13.5.2015
EEČ : 2-63-126-2015

U Z N E S E N I E

Trestná vec:	obvinený XXXXX a spol. 
Prečin:	Neodvedenie dane a poistného podľa § 277 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátorka Okresnej prokuratúry Košice I
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvinených:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	povolanie: konateľ spoločnosti
2.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	povolanie: mechanik
ako osoby spoločne konajúce za spoločnosť M & M XXXXX, s.r.o., so sídlom XXXXX, XXXXX, IČO: XXXXX zadržali a v lehote splatnosti neodviedli Sociálnej poisťovni, pobočke XXXXX, so sídlom Festivalové námestie č. 1 poistné za zamestnancov prihlásených na sociálne poistenie za obdobie jún 2010 až október 2010 v celkovej výške 1.590,70 EUR, ktoré zrazili podľa zákona, 

lebo zanikla trestnosť činu

Odôvodnenie:
Uznesením vyšetrovateľa Odboru kriminálnej polície Okresného riaditeľstva Policajného zboru v Košiciach, ČVS: ORP-2210/6-VYS-KE-2014 zo dňa 21.10.2014 bolo podľa § 199 ods. 1 Trestného poriadku začaté trestné stíhanie za prečin neodvedenia dane a poistného podľa § 277 ods. 1 Trestného zákona na skutkovom základe, že doposiaľ neznámy páchateľ ako štatutárny zástupca spoločnosti M & M XXXXX, s.r.o., so sídlom XXXXX, XXXXX, IČO: XXXXX zadržal a v lehote splatnosti neodviedol Sociálnej poisťovni, pobočke XXXXX, so sídlom Festivalové námestie č. 1 poistné za zamestnancov prihlásených na sociálne poistenie za obdobie apríl 2010 až november 2010 v celkovej výške 2.599,35 EUR, ktoré zrazil podľa zákona.
Uznesením vyšetrovateľa Odboru kriminálnej polície Okresného riaditeľstva Policajného zboru v Košiciach, ČVS: ORP-2210/6-VYS-KE-2014 zo dňa 19.02.2015 bolo podľa § 206 ods. 1 Trestného poriadku vznesené obvinenie XXXXX a XXXXX pre prečin neodvedenia dane a poistného podľa 277 ods. 1 Trestného zákona, na skutkovom základe, ako je uvedený vo výroku tohto uznesenia (teda za obdobie jún 2010 až október 2010).
Uznesením vyšetrovateľa Odboru kriminálnej polície Okresného riaditeľstva Policajného zboru v Košiciach, ČVS: ORP-2210/6-VYS-KE-2014 zo dňa 19.02.2015 bolo podľa § 215 ods. 1 písm. b), ods. 4 Trestného poriadku trestné stíhanie zastavené vo zvyšnej časti, teda za obdobie apríl 2010 až máj 2010 a november 2010.

	Obvinení spáchanie skutku v podstate priznali s tým, že obvinený XXXXX vypovedal, že reálne v spoločnosti nevykonával žiadnu činnosť od roku 2009, ale keďže sa nechcel vzdať svojho podielu vo firme, tak naďalej zostal jej konateľom spoločne s obvineným XXXXX.     

	Spoločná trestná zodpovednosť oboch obvinených, ako konateľov, vyplýva z výpisu z obchodného registra spoločnosti M & M XXXXX, s.r.o., so sídlom XXXXX, XXXXX, IČO: XXXXX 

	Trestná zodpovednosť obvinených bola objektivizovaná znaleckým posudkom z odboru ekonómia č. 18/2015.  

	Z písomného oznámenia Sociálnej poisťovne, pobočky XXXXX zo dňa 10.04.2015 vyplýva, že dňa 26.03.2015 spoločnosť M & M XXXXX, s.r.o. uhradila v pokladni dlžné poistné na sociálne poistenie za zamestnancov za obdobie jún 2010 až október 2010 v celkovej výške 1.590,70 EUR, ktorá skutočnosť je potvrdená aj príjmovým pokladničným dokladom zo dňa 26.03.2015. 
	
	Vyššie uvedeným postupom obvinený splnil podmienky zániku trestnosti činu v zmysle § 86 písm. e) Trestného zákona účinného do 31.08.2011, podľa ktorého trestnosť trestného činu zaniká aj vtedy ak ide o trestný čin neodvedenia dane a poistného podľa § 277 alebo nezaplatenia dane podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami, a v zmysle § 215 ods. 1 písm. h) Trestného poriadku prokurátor zastaví trestné stíhanie ak zanikla trestnosť činu.

	Obvinení XXXXX a XXXXX dodatočne zaplatili dlžné poistné na sociálne poistenie za svojich zamestnancov vo výške 1.590,70 EUR dňa 26.03.2015, teda ešte predtým, ako sa mohli oboznámiť po skončení skráteného vyšetrovania s vyšetrovacím spisom. 

	Preto bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Erika Konkolyová
prokurátorka